text: Husejere risikerer store bøder
  11 maj 2011 kl. 08.15
  Husejere i Sønderborg-området risikerer bøder på 10.000 kroner fra Skat, fordi de har fået udenlandske firmaer til at renovere deres huse.
  Siden 1. januar 2009 har bygherrer haft pligt til at sikre sig, at udenlandske firmaer er opført i registret for udenlandske tjenesteydelser, når de indgår byggekontrakter.
  Skat i Tønder har besøgt seks byggepladser i Sønderborg-området. Alle steder mødte Skat uregistreret udenlandsk arbejdskraft.
  Skat vil nu se på de danske bygherres forhold, og de kan få en bøde på 10.000 kroner, hvis de ikke har sikret sig, at det udenlandske firma var registreret.
  I en enkelt sag stødte Skat på et litauisk firma, der gennem fire-fem år har undladt at betale moms af tagarbejde for ti millioner kroner. Her har husejerne været i god tro, og Skat forhandler med firmaet om at få pengene hjem.
  